
КРАТКА ОБОСНОВКА
Контекст на предложението
Европейският съюз е активно ангажиран с опазването и устойчивото използване на морското биологично разнообразие извън националните юрисдикции чрез Споразумението в рамките на Конвенцията на Организацията на обединените нации по морско право (UNCLOS), известно като „Споразумение за БРИНЮ“,
което е инициирано през 2004 г. ЕС, упълномощен от Съвета, проведе преговори от 2016 г. до 2023 г., които доведоха до приемането Споразумението за БРИНЮ на 19 юни 2023 г. ЕС подписа това ключово споразумение на 20 септември 2023 г.
Споразумението за БРИНЮ е съсредоточено върху опазването и устойчивото използване на морското биологично разнообразие в почти две трети от световните океани, като по този начин допринася за по-здравословна морска среда и за поддържане на дългосрочната рентабилност на сектора на рибарството. То е насочено към морските генетични ресурси, подялбата на ползите, инструментите за управление въз основа на отделните зони, оценките на въздействието върху околната среда и изграждането на капацитет.
Като трето споразумение за изпълнение по UNCLOS за ЕС, това споразумение модернизира UNCLOS с цел привеждане в съответствие с развитията в областта на морското биологично разнообразие от 1982 г. насам. То подкрепя Програмата на ООН за устойчиво развитие до 2030 г., по-специално цел 14, и допринася за постигането на целта на Глобалната рамка за биологичното разнообразие за опазване на 30% от световните земи и океани до 2030 г. Освен това то подпомага прилагането на РКООНИК и Парижкото споразумение, като подчертава полезното взаимодействие при справянето с глобалните предизвикателства.
Съдържание на предложението
Споразумението за БРИНЮ е насочено към преодоляване на предизвикателствата, пред които са изправени приблизително две трети от световните океани, които са обща собственост, но не са обект на конкретна собственост от страна на който и да е отделен субект. Това общо благо в световен мащаб се опазва чрез задължителни и доброволни мерки, насочени към по-добро сътрудничество и координация между заинтересованите страни. Споразумението има за цел да се бори със загубата на биологично разнообразие, влошаването на състоянието на екосистемите и въздействието на изменението на климата върху морските екосистеми в зоните извън националните юрисдикции, като обхваща въпроси като затоплянето, намаляването на кислорода в океаните, повишаването на киселинното съдържание, замърсяването (включително замърсяването с пластмаси) и неустойчивото използване.
В Споразумението за БРИНЮ допълнително се набляга на напредъка на научните изследвания в световен мащаб, като се гарантира съвместимост със съществуващите отговорности на заинтересованите страни и се обръща внимание на неравенствата, особено за развиващите се страни. То се стреми да засили сътрудничеството между регионалните морски организации и регионалните организации за управление на рибарството.
Споразумението за БРИНЮ има за цел да приведе UNCLOS в съответствие със съвременните проблеми и да насърчи устойчивите практики в световен мащаб.
Становище на докладчика
Докладчикът приветства навременните и ефективни мерки, договорени на петата сесия на Междуправителствената конференция. Той счита, че международният правно обвързващ инструмент представлява решаваща стъпка напред в справянето със сложните предизвикателства, пред които са изправени морските екосистеми в световен мащаб. Доброто състояние на морската среда със здрави рибни запаси и богато биологично разнообразие е от решаващо значение за осигуряването на бъдеще на просперитет за рибарските общности.
Докладчикът приветства бързото транспониране на договорените общи задължения, определени в споразумението, гарантиращи ефективното прилагане на мерки, които насърчават съгласуваността и координацията, без да се подкопават съществуващите инструменти, рамки или работата на глобалните, регионалните, подрегионалните и секторните органи. Този ангажимент за привеждане в съответствие и сътрудничество е от жизненоважно значение за успеха на споразумението и общата му цел за опазване и устойчиво използване на морското биологично разнообразие извън националните юрисдикции.
В заключение докладчикът подкрепя споразумението в рамките на Конвенцията на ООН по морско право и одобрява бързото му приемане, като подчертава значението на съвместните усилия за опазване на здравето и устойчивостта на морските екосистеми в зоните извън националните юрисдикции.

******
Комисията по рибно стопанство приканва водещата комисия по околна среда, обществено здраве и безопасност на храните да препоръча да бъде одобрено предложението за решение на Съвета относно сключването от името на Европейския съюз на Споразумението в рамките на Конвенцията на Организацията на обединените нации по морско право за опазването и устойчивото използване на морското биологично разнообразие в зоните, разположени извън националните юрисдикции (БРИНЮ)

